**Nota informativă**

la proiectul Regulamentului privind transportarea elevilor.

Proiectul Hotărîrii Guvernului pentru aprobarea Regulamentului privind transportarea elevilor a fost elaborat pentru a asigura realizarea eficientă a prevederilor Hotărîrii Guvernului nr. 484 din 5 iulie 2011 şi a Planului naţional de acţiuni pentru implementarea reformei structurale în educaţie care prevedea o serie de acţiuni, planificate spre realizare pe parcursul anilor 2011-2013. Acestea, printre altele, vizează restructurarea reţelei instituţiilor de învăţămînt, crearea unui parc al unităţilor de transport şcolar şi stabilirea traseelor către şcolile de circumscripţie.

Siguranţa elevilor constituie una din condiţiile fundamentale pentru organizarea procesului de transportare. În acest sens Regulamentul privind transportarea elevilor stabileşte scopul şi modul de organizare a procesului de transportare, cerinţele faţă de unitatea de transport şi responsabilităţile tuturor părţilor implicate în acest proces.

În conformitate cu prevederile Regulamentului, unităţile de transport care efectuează transportarea elevilor urmează să fie dotate cu dispozitive de înregistrare video şi să fie determinate de un set de semne de identificare a vehiculului, iar costurile estimative ale implementării prevederilor prezentului Regulament s-ar ridica la 362 000 Lei.

Începînd cu anul 2010 Guvernul Republicii Moldova, cu suportul partenerilor externi, a demarat procesul de asigurare cu transport şcolar. În prezent, parcul unităţilor de transport şcolar numără 109 autobuze. Alte circa 80 de unităţi de transport sunt arendate de către autorităţile publice locale. Astfel, zilnic, peste 5500 de elevi sunt transportaţi din localitatea de baştină către şcolile de circumscripţie şi înapoi.

Necesitatea elaborării prezentului Regulament a fost discutată la data de 10 august 2012 în cadrul şedinţei de lucru cu reprezentanţii Ministerului Transportului şi Infrastructurii Drumurilor, Direcţiei Poliţiei Rutiere şi Ministerului Muncii, Protecţiei Sociale şi Familiei, desfăşurate la Ministerul Educaţiei.

Proiectul Regulamentului propus a fost elaborat ţinîndu-se cont de experienţa altor ţări, cum ar fi Statele Unite ale Americii, Marea Britanie, Spania, România şi Rusia care de mai mulţi ani transportă copii către instituţiile de învăţămînt cu transport specializat. Totodată a fost consultat studiul comandat de Comisia Europeană privind siguranţa în cadrul transportului şcolar şi luate în considerare unele recomandări pentru statele membre ale UE.

**Ministru Maia Sandu**